kardosdrur/scandi-wiki huggingface dataset:
Kvalifikation til Superisligaen 2001-02

Kvalifikationen til Sanistål Ligaen 2001-02 var en turnering, hvor tre hold spillede om to ledige pladser i Sanistål Ligaen 2001-02. Turneringen blev spillet i perioden 27. februar - 25. marts 2001, og den havde deltagelse af det hold fra Codan Ligaen 2000-01, der ikke kvalificerede sig til DM-kvartfinalerne, Herlev IK, og de to bedste oprykningsberettigede hold fra 1. division i ishockey 2000-01, Hvidovre IK og Gladsaxe SF.

Resultatet blev, at Herlev IK sikrede sig endnu en sæson i ligaen, mens Hvidovre IK rykkede op i ligaen.

Resultater 

De tre hold spillede en firedobbelt-turnering alle-mod-alle, hvilket gav 8 kampe til hvert hold.

Kilder / eksterne henvisninger 
 Politiken, 26. februar - 26. marts 2001.

Noter 

Ishockey i 2001
Superisligaen
Hans Winderstein

Hans Wilhelm Gustav Winderstein (født 29. oktober 1856 i Lüneburg, død 23. juni 1925) var en tysk dirigent og komponist.

Winderstein gennemgik konservatoriet i Leipzig, blev 1884 lærer ved musikskolen og dirigent i Winterthur, stiftede 1890 Filharmonisk Forening i Nürnberg, blev 1893 dirigent for Kaim-Orkestret i München og samlede 1896 i Leipzig et eget orkester, der bar hans navn, og med hvilket han foretog omfattende koncertrejser, blandt andet også til Skandinavien. Winderstein har skrevet forskellige ting for orkester, blandt andet en symfonisk suite.

Kilder 

 

Dirigenter fra Tyskland
Komponister fra Tyskland
Tyskere i 1800-tallet
Tyskere i 1900-tallet
Riehl

Riehl er et efternavn, der henviser til blandt andre:

 Alois Riehl (1844–1924) – østrigsk filosof
 Wilhelm Heinrich Riehl (1823–1897) – tysk journalist, novellist og kulturhistoriker

Efternavne
Ludwig von Oettingen-Wallerstein

Ludwig Kraft Ernst von Oettingen-Wallerstein (født 31. januar 1791 i Wallerstein, død 22. juni 1870 i Luzern) var en tysk fyrst og minister.

von Oettingen-Wallerstein fulgte 1802 efter sin far, men mistede 1806 suveræniteten over sit land, fordi han ikke ville gå i fransk tjeneste. Han organiserede 1813 landstormen i Schwaben og spillede 1815 i Württembergs og 1819 i Bayerns Landdag en vigtig rolle som afgjort talsmand for det
konstitutionelle system. Da han 1823 ægtede en borgerlig pige, måtte han afgive fyrstendømmet til en yngre bror; fik dog 1825 på ny sæde i Bayerns første kammer og blev 1828 regeringspræsident i Augsburg; var 1831—38 første- og indenrigsminister samt på ny november 1847—marts 1848 (under Lola Montez' beskyttelse). Han var antiklerikal og 1849 en ivrig forsvarer af den tyske rigsforfatning, opgav sit sæde i første kammer og lod sig vælge til andet kammer, hvor han fortsatte sin opposition mod regeringen, men måtte 1862 på grund af slette formuesforhold trække sig tilbage og bosætte sig i Schweiz.

Kilder 

 

Fyrster fra Tyskland
Ministre fra Tyskland
Tyskere i 1800-tallet
Arno Holz

Arno Holz (født 26. april 1863 i Rastenburg i Østpreussen, død 26. oktober 1929 i Berlin) var en tysk forfatter.

Holz kom tidlig til Berlin. Han har skrevet dramaer som Die Familie Selicke, sammen med Johannes Schlaf, Die Socialaristokraten og Traumulus, det sidste sammen med Oskar Jerschke. Hans fortælling Papa Hamlet, der fremtraadte fingeret som en oversættelse fra Norsk, vakte 1889 under den nye tyske litteraturbevægelse modsigelse på grund af usminket virkelighedsfremstilling. Holz har udsendt forskellige stridsskrifter og i det hele udviklet sig til en heftig polemiker, blandt andet mod litteraturhistorikeren Richard M. Meyer, medens han i de senere år stod noget i skygge som digter. Der findes også fra hans hånd en række teoretiske arbejder som Die Kunst, ihr Wesen und ihre Gesetze og Revolution der Lyrik, hvor han søger at begrunde sin stræben efter at fornye de poetiske udtryksformer. Holz udgav 1925 sin lyriske digtning Phantasus, der er bygget på den "indre rhytmus", i ny skikkelse.

Kilder

Eksterne henvisninger 
 

Forfattere fra Tyskland
Tyskere i 1800-tallet
Tyskere i 1900-tallet
Stad (flertydig)

Stad (efter oldnordisk staðr) er et begreb, der betyder by eller større bebyggelse. Da "by" skiftede betydning fra "landby" til i højere grad at have betydningen "købstad", skiftede ordet "stad" betydning til at omfatte større byer, ofte i udlandet.

Stad kan henvise til flere artikler:
 Stad (Sverige) – tidligere (før 1971) svenske bykommuner, som havde opnået stadsprivilegium, til forskel fra landkommunerne og köpingerne. Det svenske stad svarer omtrent til det danske købstad.
 Stad (kommune) – norsk kommune i Vestland fylke. Den har navn efter halvøen Stad.
 Stad (halvø) – halvø i Stad kommune i Norge.

Se også 
 Fristad

Noter
Naturpark Steinhuder Meer

Naturpark Steinhuder Meer er en naturpark der ligger i den tyske delstat Niedersachsen, og strækker sig, med  Steinhuder Meer som centrum, over et areal på 310 km² i landkreisene Nienburg/Weser og Schaumburg og i  Region Hannover. Naturparken er oprettet i  1974.

Geografi 
Naturparken omfatter den største sø i Nordvesttyskland, Steinhuder Meer, og er ret skovfattig. Området er præget af moser, der dækker en fjerdedel af arealet. Området er dannet som  en  urstrømsdal Saale-istiden.

Den ligger syd for Nienburg/Weser, vest for Neustadt am Rübenberge, nordvest for Wunstorf, nord for Hagenburg og Sachsenhagen og øst for Rehburg-Loccum. I nordenden af parken ligger Grinderwald med Tote Moor, mod sydvest afgrænses den af  Rehburger Berge, og mod nordvest ligger  Schneerener Moor.

Naturbeskyttelse
Mere end 10 % af Naturparks er under naturbeskyttelse og over  65 % landskabsbeskyttelse. Den knap 30 km² store, og i midten kun 1,5 m dybe Steinhuder Meer er et vådområde af  international betydning for  trækfugle, som overvintrings- og rasteplads for mange arter af vade- og andefugle; dertil har vådområderne i søens omgivelser en en vigtig rolle. I de delvist stadig intakte og moseområder findes talrige sjældne dyre- og plantearter.

Med de talrige muligheder for fritidsaktiviteter som cykling, vandreture, badning, sejlads og vindsurfing, er der ofte op mod 50.000 gæster i naturparken om dagen.

Se også 
Naturparker i Tyskland

Eksterne kilder/henvisninger 

 Naturpark Steinhuder Meer
Steinhuder Meer Tourismus GmbH

Naturparker i Niedersachsen
Stuart P. Sherman

Stuart Pratt Sherman (født 1. oktober 1881 i Iowa, død 21. august 1927) var en nordamerikansk litteraturhistoriker.

Sherman studerede ved Williams College og siden ved Harvard. Han tog doktorgraden i 1906 og var professor ved Universitetet i Illinois 1911—1924. Sherman var medarbejder ved og redaktør af The Cambridge History of American Literature samt litterær redaktør af New York Herald Tribune fra 1924 til sin død. Han interesserede sig meget for den moderne litteratur, hvad hans bekendteste bog On Contemporary Literature (1917) viser. Sherman har indlagt sig fortjeneste ved at udgive American Prose Masters (1923) og Men of Letters of the British Isles (1927). Af andre værker må nævnes: The Significance of Sinclair Lewis (1922), Points of View (1924) og Critical Woodcuts (1926).

Kilder 

 

Litteraturhistorikere
Professorer fra USA
Faglitterære forfattere fra USA
Engelsksprogede forfattere
Amerikanere i 1800-tallet
Amerikanere i 1900-tallet
Personer fra Iowa
Conrad Leemans

Conrad Leemans (født 28. april 1809 i Zaltbommel i Gelderland, død 13. oktober 1893 i Leyden) var en hollandsk arkæolog og ægyptolog. 

Efter at have studeret klassiske sprog i Leyden kastede han sig fra 1829, under et længere ophold i Paris, særlig over ægyptologiske og i det hele over arkæologiske studier, som han fortsatte med iver efter sin hjemkomst. Han ordnede den fortræffelige ægyptiske samling, der var erhvervet for Leyden, og blev 1835 direktør for Oldsagsmuseet i Leyden, der foruden ægyptiske også indeholder græske, romerske og nationale oldsager, hvilke samlinger efterhånden udvidedes stærkt under hans dygtige og sagkyndige ledelse. Leemans udgav 1840 Description raisonnée des  Monuments Égyptiens de Leide, en nøjagtig videnskabelig beskrivelse af alle de ægyptiske genstande i museet. I 1835 begyndte Leemans et stort, af staten bekostet pragtværk, i hvilket alle ægyptiske genstande i den store samling er gengivne i naturlig størrelse i nøjagtig tegning: Egijptische Monumenten van het museum van oudheden te Leyden (foruden på hollandsk også med fransk tekst). Dette fortsattes indtil 1908, da styrelsen besluttede at udgive et mere tidssvarende værk med gengivelser efter fotografier og med beskrivelse på tysk af Pieter Adriaan Aart Boeser. 

Leemans har også udgivet museets højst vigtige græsk-ægyptiske papyruser med en grundig fortolkning Papyri Græci Musei Lugduni-Batavensis (1. bind, 1843, 2. bind, 1885). 1835 udgav Leemans i Amsterdam Horapollons Hieroglyphica med kommentar. Museets græske og romerske indskrifter udgav Leemans 1842 med fortolkning (Animadversiones ad inscriptiones græcas et latinas). Fund af romerske oldsager i Holland beskrev Leemans i Romeinsche oudheden te Rossem (1842), Romeinsche oudheden te Maastricht (1843) og så videre. Organisationen af Leydens rige etnografiske samlinger, særlig fra de hollandske kolonier, skyldes også Leemans (1859). I pragtværket Bôrô-Boedoer op het eiland Java (1873) har Leemans beskrevet Borobudur. Leemans har desuden skrevet mange værdifulde afhandlinger i tidsskrifter og lignende.

Kilder 
 

 

Arkæologer fra Holland
Ægyptologer
Videnskabsfolk fra Holland
Faglitterære forfattere fra Nederlandene
Nederlændere i 1800-tallet
Wilhelm Ahlwardt

Theodor Wilhelm Ahlwardt (født 4. juli 1828 i Greifswald, død 2. november 1909 sammesteds) var en tysk orientalist. Han var søn af filologen Christian Wilhelm Ahlwardt.

Ahlwardt var siden 1861 professor i østerlandske sprog ved Greifswalds Universitet. Han har udgivet en række arabiske digtere, deriblandt flere af de førislamitiske (The divans of the six ancient Arabic poets, London 1870) samt Harun ar-Rashids berømte samtidige, Abu-Nuwâs. Disse udgaver er meget nøjagtige, ligesom Ahlwardt i det hele var en af sin samtids bedste kendere af den arabiske digtekunst og dens ejendommelige udtryksmåde; han har behandlet herhen hørende spørgsmål i Ueber Poesie und Poetik der alten Araber (1856).

Kilder 

 

Orientalister fra Tyskland
Ansatte ved Greifswalds Universitet
Tyskere i 1800-tallet
Tyskere i 1900-tallet
Personer fra Greifswald
Ahlwardt

Ahlwardt er et efternavn, der henviser til blandt andre:

 Christian Wilhelm Ahlwardt (1760–1830) – tysk klassisk filolog
 Hermann Ahlwardt (1846–1914) – tysk antisemitisk agitator
 Peter Ahlwardt (1710–1791) – tysk teolog og filosof
 Wilhelm Ahlwardt (1828–1909) – tysk orientalist

Efternavne
Zevener Geest

Zevener Geest er et landskab, der udgør en del af Stader Geest, og ligger i den nordøstlige del af den tyske delstat Niedersachsen. Det har   navn efter byen  Zeven i Landkreis Rotenburg (Wümme).

Geografi 
Zevener Geest ligger mellem floderne Elben og Weser, og mellem byerne  Hamburg, Bremen og Bremerhaven. Det strækker sig mellem  Sottrum, Bremervörde, Stade, Buxtehude, Tostedt, Scheeßel og Rotenburg (Wümme). Det grænser mod vest til Hamme-Oste-Niederung med Teufelsmoor, mod syd til Wümmeniederung og mod nordvest til  Wesermünder Geest..

Zevener Geest hører under  landkreisene Verden, Harburg, Rotenburg (Wümme) og Stade.

Byer i området 
 Apensen
 Bremervörde
 Buxtehude
 Gnarrenburg
 Gyhum
 Harsefeld
 Heeslingen
 Kutenholz
 Ottersberg
 Selsingen
 Sittensen
 Sottrum
 Stade
 Tarmstedt
 Tostedt
 Zeven

Eksterne kilder/henvisninger 

Niedersachsens geografi
Hermann Ahlwardt

Hermann Ahlwardt (født 21. december 1846 i Krien nær Anklam, død 16. april 1914 i Leipzig) var en tysk antisemit. 

Ahlwardt blev 1881 rektor ved en kommuneskole i Berlin, og optrådte tidlig som ivrig agitator imod jøderne, såvel i skrift som tale. Han fik 1893 afsked fra sit embede, men var 1892—1903 
medlem af den tyske rigsdag. I 1892 dømtes han til 5 måneders fængsel for et hadefuldt og løgnagtigt angreb på den jødiske fabrikant Ludwig Loewe, som han beskyldte for at have bedraget staten ved en levering af slette våben (Judenflinten). Til sidst vakte hans voldsomme færd og uvederhæftige påstande så megen uvilje, at han blev udstødt af sit eget parti. Et af hans skrifter bærer navnet: Der Verzweiflungskampf der arischen Völker mit dem Judenthum (1890).

Kilder 

 

Politikere fra Tyskland
Antisemitisme
Tyskere i 1800-tallet
Tyskere i 1900-tallet
Oppert

Oppert er et tyskt efternavn, der henviser til blandt andre:

 Gustav Salomon Oppert (1836–1908) – tysk orientalist
 Julius Oppert (1825–1905) – tysk orientalist

Efternavne
Poeta laureatus

Poeta laureatus er latin for en "laurbærkronet digter".

Allerede i Grækenland, vistnok oprindelig ved
nationallegene, opstod den skik at krone
digterne; den blev ført videre af romerne og
efterlignet i det 12. århundrede af de tysk-romerske kejsere,
men gik så af brug.
Skikken blev fornyet i Italien i det 14. århundrede,
således blev Petrarca kronet på
Kapitol påskedag 1341. Skikken blev genoptaget af
de tyske kejsere, men mistede efterhånden betydning.

I England blev siden Edvard 4.'s tid (†1483) poet laureate
en slags lønnet stilling ved hoffet, hvis
ihændehaver skulle digte oder til kongernes
fødselsdage eller forherlige deres sejre.
Det ophørte med Georg 3. (†1820), men titlen er
blevet tilbage som en æresbevisning for betydelige digtere;
William Wordsworth, Alfred Tennyson og Ted Hughes har således haft den.

Kilder

Eksterne henvisninger 
 "Poeta laureatus" hos Den Store Danske af Lars Ole Sauerberg

Litteraturpriser
Digtere
Titler
Erhverv
Musik i Lejet

Musik i Lejet er en tredages nonprofit musikfestival der afvikles i Tisvildeleje midt i juli. Festivalen blev afviklet første gang i 2009 og drives af frivillige.

Historie 
Festivalen blev afviklet første gang i 2009, hvor ca. 700 personer deltog i festivalen, der blev afviklet på stranden. Der optrådte fem bands om dagen.

I 2011 blev festivalen udvidet med en scene til nattebrug. I 2013 blev der opkrævet entré og der optrådte 36 bands. I 2014 havde festivalen ca. 5.000 betalende gæster og ca 900 frivillige.

Bands på festivalen

2009 
Charlie Drops, Ashtiani Drops, Kitty Scope, Jooks, Prins Nitram, DJ Gabriel, Clash of You and Me, Karoline Munksnæs, DJ Sapriori & Clair Obscur, Mariamathilde Band, Magnus Babe Ganoush, Dan Marmorstein, Danell, JJ and the Gentle Ladies, Ricardos Jazzmen.

2010 
Slap Bet Commissioners, Skæve Toner, Bombshelter, Le Klik, Turboweekend, My Name is Legion, Lieb Liga, The Vables, Paula, Newwoman, Kandy Kolored Tangerine, Jonas Breum, Analogik vs. Bo Marley, Stig Møller Trio, Ditbandmitband, Danell, Cala, Nicky, Schmidt Band, Karoline Munksnæs.

2011 
When Saints Go Machine, Who Made Who, Aage Jæger (Den Sorte Skole), Danell, Leklik, Karoline Munksnæs, Markens Mafia, Paper Tigers, M.A.N.D. feat. Mambe, The October Country, DJ Sacha, Why Don't We Love Lucy, Belaj Kru, Katja Continental, DJ Tigerdisco, Under The Sherry Moon, Rayban Coalas, Bobby Tsunami, Chadore, In Frida.

2012 
Michael Møller, Friom Sarah, Mike Sheridan, Stoffer & Maskinen, IGNUG, Spöket & Mambes, Colorkaleido, Kiss Me Scarlett, Chorus Grant, Folkeklubben, We Were Born Canaries, I Got You On Tape, Rangleklods, Vagn Olsson, Dørge-Becker-Carlsen, Reuben Hollebon, Ditbandmitband, The Unusual History Of Ether, Jonas Breum, Ulige Numre.

2013
Marie Key, Vinnie Who, The William Blakes, Den Sorte Skole, Lucy Love, Mikael Simpson, Cody, Indians, Baby in Vain, Cancer, CTM, Mellemblond, Travelling Tribes, Boho Dancer, Kirstine Stubbe Teglbjærg, Dangers of the Sea, Kenton Slash Demon, Kalle B, Schultz and Forever, The Minds of 99, Ice Cream Cathedral, Mund De Carlo, Waldo & Marsha, Paula Newwoman, Munck/Johnson, Gabriel, Rapido & Timmy P, Fat N Slim, Butterfingers, CTM DJ Set, Tiger Twang, Ladybox, David Havstein B, Cohnny Jazz, Mademoiselle Babette Renard, Pladevennerne.

2014 
Oh Land, Choir of Young Believers, Christian Hjelm, Mont Oliver, Julias Moon, Kill J, Navneløs, When Saints Go Machine, Turboweekend, Mads Björn, Tako Lako, De Dødelige, Ønskeøen, Karl William, Ring Them Bells, Mouritz/Hørslev Projektet, Jenny Willson, Reptile Youth, Chorus Grant, Marvelous Mosell, Emilie Nicolas, The Mountains, Blaue Blume, Love Speed, Shiny Darkly.

2015

2016

2017

2018

2019

Referencer

Eksterne henvisninger 
 Musik i Lejets officielle hjemmeside

Musikfestivaler i Danmark
Tisvilde
Gustav Salomon Oppert

Gustav Salomon Oppert (født 30. juli 1836 i Hamburg, død 16. marts 1908) var en tysk sanskritist, bror til Julius Oppert. Virkede først mest i England, 1872—93 professer i sanskrit i Madras; berejste Nordindien 1893—94; kom tilbage til Europa i 1894.

Skrifter 
 Über den Presbyter Johannes (2. oplag, 1870) 
 On the classification of languages (1879)
 On the weapons, army, organisation and political maxims of the ancient Hindoos (1880)
 Lists of Sanskrit Manuscripts in Southern India (2 bind, 1880—85) 
 Contributions to the history of Southern India (1882) 
 Nītiprakāçikas (1882)
 Sukranītisāra (Bind 1, Tekst, 1882)
 Udg. af Çākatāyana’s Grammatik (Bind 1, 1893)
 Die Verschiedenheiten des Sprachcharakters (1884)
 On the original inhabitants of Bharatavarsha of India (1893)

Kilder 

 

Indologer
Orientalister fra Tyskland
Tyskere i 1800-tallet
Personer fra Hamborg
Alfa Romeo 4C

Alfa Romeo 4C er en kompakt, baghjulstrukket letvægtssportsvogn med chassis bygget i kulfiber og en vægt på kun 895kg. 

Konceptmodellen blev præsenteret på biludstillingen i Geneve i 2011 og kørte som følgevogn efter deltagerne i Mille Miglia samme år.

Produktionsmodellen blev lanceret i 2013 og cabrioletversionen Spider i 2015.

4c
Julius Oppert

Julius (Jules) Oppert (født 9. juli 1825 i Hamborg, død 21. august 1905 i Paris) var en fransk orientalist af tysk herkomst. Han var bror til Gustav Salomon Oppert.

Liv og gerning 
Han studerede først jura, men kastede sig tillige over orientalske sprog, og snart helligede sig helt dem.  I 1846 tog han doktorgraden i Kiel med afhandlingen: De Jure Indorum criminali, hvorpå han i 1847 udgav Das Lautsystem des Altpersischen. Dette Skrift, i hvilket han bragte tydningen af den oldpersiske kileskrift et skridt fremad, vakte megen opmærksomhed, ikke mindst i Frankrig, hvor fremfor alle Eugène Burnouf sammen med Jean-Antoine Letronne og Jules Mohl søgte at hjælpe ham fremad: han fik ansættelse som lærer i tysk og engelsk ved højere skoler i Laval og Reims, mens han samtidig fortsatte sine orientalske studier. 

I Frankrig kastede han sig snart over den assyriske kileskrift. Han udnævntes i 1851 til deltager i den store ekspedition til Babylonien og Assyrien, der lededes af Fulgence Fresnel og Félix Thomas, men fra hvilken Oppert alene skulle komme tilbage. Efter at have opholdt sig i disse lande til 1854 beskrev han udbyttet af sine undersøgelser i Expédition Scientifique en Mésopotamie (1857—64), der bragte assyriologien et godt skridt fremad. 

I 1858 tolkede han den babylonske indskrift fra Borsippa, lige som han i Journal Asiatique skrev om den persiske kileskrift. Sammen med Joachim Menant tolkede han i 1863 den længste af de af Paul-Émile Botta opdagede tekster Les Fastes de Sargon. I Paris blev han i 1857 professor i sanskrit ved Nationalbiblioteket og i 1874 professor i assyriologi ved Collège de France. I 1859 udgav han en Grammaire Sanscrite (2. udgave 1864) og i 1860 Élements de la Grammaire Assyrienne (ny udgave 1868). 

I Annales de Philosophie Chrétienne udgav han i 1866 Histoire des Empires de Chaldée et d'Assyrie. Han har brudt mange ny baner for assyriologien, således 1877 ved sine Documents juridiques de l’Assyrie et de la Chaldée. I 1879 udgav han Le peuple et la langue des Mèdes, hvori han nedlagde resultaterne af sine granskninger over sproget i den anden kolonne af achæmenidernes tresprogs-kileindskrifter.

Hædersbevisninger 

Det franske institut belønnede hans fortjenester inden for assyriologien, hvilken ny videnskabs grundlæggelse væsentligst skyldes Oppert og sir Henry Rawlinson, ved 1863 at tildele ham den af Napoleon 1. grundede store pris på 20.000 franc, lige som det 1881 optog ham som medlem.

Forfatterskab 

 L'Immortalité de l'âme chez les Chaldéens (1875)
 Salomon et ses successeurs (1877)
 Doctrines juridiques de l'Assyrie et de la Chaldée (1877, sammen med J. Menant).

I Akademiets skrifter, i Journal Asiatique og mange andre videnskabelige, såvel franske som tyske tidsskrifter findes mange afhandlinger af Oppert om forskellige assyriologiske emner med mere.

Kilder

Noter 

Orientalister fra Frankrig
Faglitterære forfattere fra Frankrig
Fransksprogede forfattere
Franskmænd i 1800-tallet
Personer fra Hamborg
Johann Matthias Gesner

Johann Matthias Gesner (født 9. april 1691 i Roth ved Nürnberg, død 3. august 1761 i Göttingen) var en tysk klassisk filolog og pædagog.

Gesner studerede i Jena, virkede først i 20 år som skolemand (1715—1729 som konrektor i Weimar, 1729—1730 som rektor i Ansbach, 1730—1734 som Rektor ved Thomasskolen i Leipzig) og blev dernæst 1734 kaldet til det nyoprettede universitet i Göttingen som professor i poesi og veltalenhed; tillige blev han bibliotekar og tilsynsmand ved skolevæsenet i Hannover. Som skolemand havde Gesner stor betydning dels ved at forbedre undervisningen, især i græsk (til den ende udgav han Chrestomathia Græca, 1731), dels ved som forstander for det filologiskpædagogiske seminar i Göttingen at uddanne dygtige lærere. Hans virksomhed som filolog falder mest på latinens område, og han har her sin styrke i fortolkningen mere end i tekstkritikken; i modsætning til den hollandske manér indskrænkede han sig til det for forståelsen af indholdet strengt nødvendige og fremsatte dette i en klar og smagfuld form. Han har udgivet Scriptores rei rusticæ (4 bind, 1735), Quintilian (1738), Plinius den Yngre (1739), Horats (1752), Claudian (1759); endvidere et stort leksikon: Novus linguæ et eruditionis Romanæ thesaurus (4 bind, 1749, en bearbejdelse af Henrik Stephanus' Thesaurus, bygget på 12 års selvstændige studier. Gesners talrige mindre arbejder er for største delen samlede i Kleine deutsche Schriften (1756) og Opuscula minora varii argumenti (2 bind, 1743—45); efter hans død udkom Thesaurus epistolicus (2 bind, 1768—1770).

Kilder 

 

Klassiske filologer
Filologer fra Tyskland
Professorer fra Tyskland
Ansatte ved Göttingens Universitet
Faglitterære forfattere fra Tyskland
Latinske forfattere
Tyskere i 1700-tallet
Hermann Stilke

Anton Hermann Stilke (født 29. januar 1804 i Berlin, død 22. september 1860 sammesteds) var en tysk historiemaler.

Stilke hørte til Cornelius' første elever i München og stod ham bi med freskoværker. Han virkede derefter i Düsseldorf, hvor han snart sluttede sig til Schadow og malede romantisk-historiske staffelibilleder i skolens art, udførte 1842—46 for riddersalen i Schloss Stolzenfels freskerne Ridderskabets 6 hoveddyder og udfoldede senere en ret betydelig virksomhed i Berlin. Hans anmuthige staffelibilleder som Tristan og Isolde og lignende (Edvards sønner i Berlins Nationalgalleri) stod her i yndest; han malede også nogle fresker til Berlinerslottet. Stilkes hustru Hermine Stilke (født Peipers, 1808—1869) udmærkede sig som akvarelmaler: blomster, arabesker og lignende.

Kilder 

 

Historiemalere
Malere fra Tyskland
Tyskere i 1800-tallet
Personer fra Berlin